Twee botsings oomblikke ná mekaar op N12; vrou doodArgieffoto: ER24 Russel Meiring, woordvoerder van ER24, het gesê die ongelukke het op die hoofweg naby Stilfontein plaasgevind. ŉ Vrou in haar 20’s is dood en ŉ man ernstig beseer toe hul motor teen ŉ boom gebots en verskeie kere gerol het. “Toe paramedici op die toneel opdaag, het hulle die man en vrou ŉ paar meter weg van die voertuig af gevind nadat hulle uit die motor uit geslinger is. Die vrou het ŉ noodlottige kopbesering opgedoen en is op die toneel dood verklaar,” het Meiring gesê. Die man het ernstige beserings aan sy kop en bors opgedoen en is op die toneel gestabiliseer voordat hy na ŉ nabygeleë hospitaal gehaas is. “Terwyl paramedici besig was om die eerste ongeluk te hanteer, het ŉ tweede botsing op presies dieselfde plek plaasgevind weens wrakstukke en oorblyfsels van die ongeluk wat in die pad gelê het,” het hy gesê. “Gelukkig het albei persone ongedeerd daarvan afgekom.” Volgens Meiring was die polisie op die toneel om die botsings te ondersoek.